text: Her er TV SYD-kanalens nye navn
  24 december 2013 kl. 05.00
  Otto T. Ravn fra Vejle blev vinderen af den store navnekonkurrence, hvor seerne skulle komme med forslag til, hvad TV SYDs 24-timers kanal skal hedde. Nu bliver kanalen relanceret under det nye navn til foråret.
  Mere end 300 navneforslag kom ind i forbindelse med navnekonkurrencen, og vindernavnet blev TV SYD+.
  TV SYD sender hver aften nyheder på TV 2s hovedkanal, men den regionale tv-station har siden 11.januar 2012 haft sin egen 24-timers kanal, og TV SYD ønsker med navngivningen af kanalen at gøre det lettere at fortælle, hvad der bliver sendt de forskellige steder.
  Første gang TV SYD+ ruller over skærmen med det nye navn bliver den 15. marts. Der vil i forbindelse med relanceringen også komme helt nyt udseende og en række nye udsendelser. Blandt andet Årstidernes Spisekammer, et naturprogram, et sportsmagasin og en serie, der forhåbentlig kan være med til at hjælpe flere unge i praktik.
  